苦熱行
作者：李綱
朝代：宋

paragraphs: 南方苦暑殊中州，金遇火伏相拘囚。
飛鳶跕跕草木愁，疑在鑪冶遭蒸烰。
六龍中天停厥輈，火雲突兀燒高丘。
炎風如焚汗翻油，祝融嘘呵不肯休。
赤脚踏冰邈難求，返視絺綌猶狐裘。
行人病暍喘車牛，雖處廣厦非所庥。
我欲登彼白玉樓，側身西望心悠悠。
何當萬里來清秋，其帝少昊神蓐收。
颯然風露洗我憂，凉生暑退火西流。
四時代謝如環周，及兹又作徂年謀。
人生寒暑爲寇讎，何異瘧癘脂髓摉。
有力負走藏壑舟，朱顔綠髪安可留。
以靜勝躁聊優游，何必遠期汗漫遊。